Document ID: 32007R1404

PADOMES REGULA (EK) Nr. 1404/2007
(2007. gada 26. novembris),
ar ko 2008. gadam nosaka zvejas iespējas un ar tām saistītus nosacījumus konkrētiem zivju krājumiem un zivju krājumu grupām, kuri piemērojami Baltijas jūrā
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) Nr. 2371/2002 (2002. gada 20. decembris) par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (1) un jo īpaši tās 20. pantu,
ņemot vērā Padomes Regulu (EK) Nr. 847/96 (1996. gada 6. maijs), kas ievieš papildu nosacījumus ikgadējai kopējās pieļaujamās nozvejas (KPN) un kvotu pārvaldei (2), un jo īpaši tās 2. pantu,
ņemot vērā Padomes Regulu (EK) Nr. 1098/2007 (2007. gada 18. septembris), ar ko izveido daudzgadu plānu Baltijas jūras mencu krājumiem un zvejniecībām, kas šos krājumus izmanto (3), un jo īpaši tās 5. pantu un 8. panta 3. punktu,
ņemot vērā Komisijas priekšlikumu,
tā kā:
(1)
Regulas (EK) Nr. 2371/2002 4. pantā paredzēts, ka Padomei ir jāpieņem pasākumi, kas vajadzīgi, lai nodrošinātu pieeju ūdeņiem un resursiem un ilgtspējīgu zvejas darbību norisi, ņemot vērā pieejamos zinātniskos ieteikumus un jo īpaši ziņojumu, kuru sagatavojusi Zivsaimniecības zinātnes, tehnikas un ekonomikas komiteja.
(2)
Saskaņā ar Regulas (EK) Nr. 2371/2002 20. pantu Padomei ir jānosaka zvejas iespēju robežlielumi katrai zvejniecībai vai zvejniecību grupai un jāpiešķir šīs iespējas dalībvalstīm.
(3)
Lai nodrošinātu zvejas iespēju efektīvu pārvaldību, ir jāievieš īpaši nosacījumi, saskaņā ar kuriem tiek veiktas zvejas darbības.
(4)
Ir jānosaka principi un noteiktas procedūras zvejniecības pārvaldībai Kopienas mērogā, lai dalībvalstis var nodrošināt to kuģu pārvaldību, kas kuģo ar to karogiem.
(5)
Regulas (EK) Nr. 2371/2002 3. pantā noteiktas definīcijas, kas attiecas uz zvejas iespēju piešķiršanu.
(6)
Saskaņā ar Regulas (EK) Nr. 847/96 2. pantu ir jānosaka krājumi, uz kuriem attiecas dažādi tajā minētie pasākumi.
(7)
Zvejas iespēju izmantošanai būtu jānotiek saskaņā ar Kopienas tiesību aktiem šajā jautājumā un jo īpaši saskaņā ar Komisijas Regulu (EEK) Nr. 1381/87 (1987. gada 20. maijs), kas nosaka sīki izstrādātus noteikumus attiecībā uz zvejas kuģu marķēšanu un dokumentāciju (4), Komisijas Regulu (EEK) Nr. 2807/83 (1983. gada 22. septembris), kas nosaka sīki izstrādātus noteikumus par to, kā reģistrēt informāciju par dalībvalstu veikto zivju nozveju (5), Padomes Regulu (EEK) Nr. 2847/93 (1993. gada 12. oktobris), ar kuru izveido kontroles sistēmu, kas piemērojama kopējai zivsaimniecības politikai (6), Komisijas Regulu (EK) Nr. 2244/2003 (2003. gada 18. decembris), ar ko nosaka sīki izstrādātus noteikumus attiecībā uz kuģu satelītnovērošanas sistēmām (7), Padomes Regulu (EEK) Nr. 2930/86 (1986. gada 22. septembris), ar ko nosaka zvejas kuģu īpašības (8), Padomes Regulu (EEK) Nr. 3880/91 (1991. gada 17. decembris) par to dalībvalstu nominālās nozvejas statistikas iesniegšanu, kuras zvejo Atlantijas okeāna ziemeļaustrumu daļā (9), Padomes Regulu (EK) Nr. 2187/2005 (2005. gada 21. decembris) par tehniskiem pasākumiem zvejas resursu saglabāšanai Baltijas jūrā, Beltos un Zunda šaurumā (10) un Regulu (EK) Nr. 1098/2007.
(8)
Saskaņā ar Padomes 2007. gada 11. un 12. jūnija sanāksmē pieņemto Komisijas deklarāciju ir lietderīgi ņemt vērā dalībvalstu pēdējo gadu centienus pielāgot flotes kapacitāti Baltijas jūrā, vienlaikus neapdraudot Regulā (EK) Nr. 1098/2007 paredzētās zvejas piepūles sistēmas vispārējo mērķi.
(9)
Lai veicinātu zivju krājumu saglabāšanu, 2008. gadā būtu jāīsteno konkrēti papildu pasākumi saistībā ar tehniskiem nosacījumiem,
IR PIEŅĒMUSI ŠO REGULU.
I NODAĻA
DARBĪBAS JOMA UN DEFINĪCIJAS
1. pants
Priekšmets
Šī regula nosaka zvejas iespējas 2008. gadā konkrētiem zivju krājumiem un zivju krājumu grupām Baltijas jūrā un saistītus nosacījumus, saskaņā ar kuriem šīs zvejas iespējas izmantojamas.
2. pants
Darbības joma
1. Šī regula attiecas uz Kopienas zvejas kuģiem (“Kopienas kuģiem”) un zvejas kuģiem, kas kuģo ar trešās valsts karogu, ir reģistrēti trešā valstī un darbojas Baltijas jūrā.
2. Atkāpjoties no 1. punkta, šo regulu nepiemēro zvejas darbībām, ko veic tikai zinātniskai izpētei, kuru veic ar attiecīgās dalībvalsts atļauju un pilnvarojumu un par kuru Komisija un dalībvalsts, kuras ūdeņos šo izpēti veic, ir informētas iepriekš.
3. pants
Definīcijas
Papildus definīcijām, kas noteiktas Regulas (EK) Nr. 2371/2002 3. pantā, šajā regulā izmanto šādas definīcijas:
a)
Starptautiskās Jūras pētniecības padomes (ICES) zonas ir noteiktas Regulā (EEK) Nr. 3880/91;
b)
“Baltijas jūra” ir ICES rajoni IIIb, IIIc un IIId;
c)
“kopējā pieļaujamā nozveja (KPN)” ir daudzums, ko katrā gadā var iegūt no katra krājuma;
d)
“kvota” ir KPN daļa, kas piešķirta Kopienai, dalībvalstij vai trešai valstij;
e)
“dienas ārpus ostas” ir jebkāds 24 stundas ilgs laikposms vai tā daļa, kad kuģis neatrodas ostā.
II NODAĻA
ZVEJAS IESPĒJAS UN AR TĀM SAISTĪTIE NOSACĪJUMI
4. pants
Nozvejas robežlielumi un sadalījums
Nozvejas robežlielumi, šādu robežlielumu sadalījums starp dalībvalstīm un papildu nosacījumi saskaņā ar Regulas (EK) 847/96 2. pantu ir izklāstīti šīs regulas I pielikumā.
5. pants
Īpaši noteikumi par sadali
1. Nozvejas robežlielumu sadalījums starp dalībvalstīm, kā paredzēts I pielikumā, neskar:
a)
zvejas iespēju apmaiņu, kas veikta saskaņā ar Regulas (EK) Nr. 2371/2002 20. panta 5. punktu;
b)
zvejas iespēju pārdali, kas veikta saskaņā ar Regulas (EEK) Nr. 2847/93 21. panta 4. punktu, 23. panta 1. punktu un 32. panta 2. punktu;
c)
papildu izkrāvumus, kas atļauti saskaņā ar Regulas (EK) Nr. 847/96 3. pantu;
d)
daudzumus, kas aizturēti saskaņā ar Regulas (EK) Nr. 847/96 4. pantu;
e)
atvilkumus, kas veikti atbilstīgi Regulas (EK) Nr. 847/96 5. pantam.
2. Lai ieturētu kvotas, kas jāpārceļ uz 2009. gadu, Regulas (EK) Nr. 847/96 4. panta 2. punktu, atkāpjoties no šīs minētās regulas, var piemērot visiem krājumiem, uz kuriem attiecas analītiskā KPN.
6. pants
Nozvejas un piezvejas nosacījumi
1. Zivis no krājumiem, kuriem ir noteikti nozvejas robežlielumi, patur uz kuģa vai izkrauj krastā tikai tad, ja:
a)
nozveja veikta ar dalībvalsts kuģiem, kuriem ir kvota, un minētā kvota nav pilnībā izmantota; vai
b)
zivju sugas, kas nav reņģes un brētliņas, ir jauktas ar citām sugām, nozveja veikta ar traļiem, dāņu vadiem vai līdzīgiem zvejas rīkiem, kuru linuma acs izmērs ir mazāks par 32 mm, un nozvejas nav šķirotas ne uz kuģa, ne izkraujot.
2. Visus izkrāvumus atskaita no kvotas vai no Kopienas daļas, izņemot nozvejas, kas veiktas saskaņā ar 1. punkta b) apakšpunktu.
3. Ja dalībvalstij piešķirtā reņģu kvota ir pilnībā izmantota, kuģiem, kas kuģo ar šīs dalībvalsts karogu, ir reģistrēti Kopienā un darbojas zvejniecībās, uz kurām attiecas konkrētā kvota, ir aizliegts izkraut krastā nozvejas, kuras ir nešķirotas un kurās ir reņģes.
4. Ja dalībvalstij piešķirtā brētliņu kvota ir pilnībā izmantota, kuģiem, kas kuģo ar šīs dalībvalsts karogu, ir reģistrēti Kopienā un darbojas zvejniecībās, uz kurām attiecas konkrētā kvota, ir aizliegts izkraut krastā nozvejas, kuras ir nešķirotas un kurās ir brētliņas.
7. pants
Pieļaujamā zvejas piepūle
Pieļaujamā zvejas piepūle ir noteikta II pielikumā.
8. pants
Pārejas posmā īstenojamie tehniskie pasākumi
Pārejas posmā īstenojamie tehniskie pasākumi ir izklāstīti III pielikumā.
III NODAĻA
NOBEIGUMA NOTEIKUMI
9. pants
Datu nosūtīšana
Kad dalībvalstis saskaņā ar Regulas (EEK) Nr. 2847/93 15. panta 1. punktu sūta Komisijai datus par nozvejoto krājumu daudzumu izkrāvumiem, tās izmanto krājumu kodus, kas norādīti šīs regulas I pielikumā.
10. pants
Stāšanās spēkā
Šī regula stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2008. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 26. novembrī

Labels: 20
6